Newtown, u Connecticutu, u šoku; policija objavila imena poginulih u masovnom ubojstvu; predsjednik Obama u Newtownu, u nedjelju
Masovno je ubojstvo do srži potreslo ovaj slikoviti i inače mirni gradić. Uz tradicionalne blagdanske ukrase, tu su sada i poruke koje ljude pozivaju da budu jaki i da se mole za žrtve tragedije
Gradić Newtown, u Connecticutu, doživio je u petak nezamislivu tragediju; njegovi su se žitelji budili u subotu u nadi da je sve bio samo ružan san. Ružan san ipak je stvarnost – 27 osoba je poginulo u lokalnoj školi Sandy Hook, među njima dvadesetero male djece. Užasnuti i u šoku, žitelji Newtowna okupljali su se u petak navečer u crkvama. Alex Otter, otac dvoje mališana, kaže da je u srcu sa žrtvama. “U ovakvom trenutku, mislim, ljudi se oslanjaju u vjeru, u bilo što što bi im moglo pomoći da shvate što se dogodilo. Mislim da u ovom trenutku prevladava šok, više od bilo čega drugoga. Ljudi jednostavno još u potpunosti ne razumiju.” Masovno je ubojstvo do srži potreslo ovaj slikoviti i inače mirni gradić. Uz tradicionalne blagdanske ukrase, tu su sada i poruke koje ljude pozivaju da budu jaki i da se mole za žrtve tragedije. Bivša vozačica školskog autobusa Marsha Moskowitz u nevjerici je. Barem dvije žrtve vozila je u školu, a sjeća se da je i ubojicu vozila dok je bio u srednjoj školi. “Bio je miran, povučen, vrlo tih. Na autobusu, uvijek je bio sam.” Ubojica, 20-godišnji Adam Lanza, oružje je očigledno uzeo iz majčine kuće; nju je prvo ubio, a onda njezinim automobilom krenuo put škole. Glasnogovornik državne policije Connecticuta Paul Vance izjavio je da je Lanza na silu ušao u zgradu škole. “Znamo gdje je ušao, mogu reći samo to da je na silu ušao. Više od toga ne mogu reći u ovom trenutku”. Dok cijela zemlja pokušava razumijeti tragediju i kako je do nje došlo, Lawrence Palinkas, profesor socijalnog rada na University of Southern California, objašnjava zašto razlog zbog kojega toliki mladi Amerikanci postaju žrtve masovnih ubojstava i dalje ostaje nepoznanica. “Jednostavno nemamo dovoljno podataka, čak i s povećanim brojem takvih incidenata. No, općenito, kada nedužni postaju žrtve, to je obično sa ciljem slanja neke poruke; na nesreću, to je uvijek poruka duboke ljutnje.” U ovom trenutku, nitko ne zna razlog ili motive koji su Adama Lanzu natjerale do učini ono što je učinio i mnogi žitelji Newtowna izražavaju bojazan da to nikada niti neće saznati. U međuvremenu, u subotu poslijepodne, objavljena su imena žrtava. Sva djeca bili su učenici prvog razreda. Sve su žrtve, rekao je glavni mrtvozornik Connecticuta Wayne Carver, poginule od višestrukih ozljeda. Prema priopćenju Bijele kuće, kasno u subotu poslijepodne, predsjednik Barack Obama u nedjelju odlazi u Newtown, gdje će se susresti s obiteljima koje su u tragediji izgubile svoje najdraže i govoriti na međuvjerskom bdijenju za obitelji žrtava i obitelji čija djeca su učenici škole Sandy Hook.